TNP ตั้งเป้ารายได้ปีนี้โต 10-15% จาก 1.3 พันลบ.ปีก่อน-กำไรโตต่อเนื่อง
TNP ตั้งเป้ารายได้ปีนี้โต 10-15% จาก 1.3 พันลบ.ปีก่อน-กำไรโตต่อเนื่อง
18 ก.พ. 2559

นางอมร พุฒิพิริยะ รองกรรมการผู้จัดการ บริษัท ธนะพิริยะ จำกัด (มหาชน) หรือ TNP เปิดเผยว่า บริษัทฯตั้งเป้ารายได้ปี 59 เติบโต 10-15% จากปี 58 อยู่ที่ 1,322.34 ล้านบาท โดยมีแผนขยายสาขาในปีนี้เพิ่มอีก 3 สาขา ในพื้นที่อำเภอเทิง อำเภอแม่ขะจาน และอีก 1 แห่งอยู่ระหว่างพิจารณาเลือกพื้นที่ ซึ่งทั้งหมดอยู่ในจ.เชียงราย คาดจะทยอยเปิดได้ในช่วงต้นไตรมาส 2/59 จำนวน 1 สาขา และไม่เกินไตรมาส 2/59 อีก 1 สาขา รวมถึงอีก 1 สาขาที่จะเปิดในต้นไตรมาส 3/59 วางงบลงทุนไม่เกิน 15 ล้านบาทต่อสาขา ประกอบกับบริษัทฯก็อยู่ระหว่างหาผู้รับเหมาเพื่อประมูลการก่อสร้างศูนย์กระจายสินค้าแห่งใหม่ ขนาด 9,200 ตารางเมตร ซึ่งมีมูลค่าการลงทุน 150-200 ล้านบาท คาดว่าจะเริ่มเปิดใช้งานได้ในช่วงต้นไตรมาส 4/59
ทั้งนี้ บริษัทฯมั่นใจกำไรสุทธิปี 59 จะดีกว่าปีที่ผ่านมาที่มีกำไร 39.14 ล้านบาท และปี 57 อยู่ที่ 45.36 ล้านบาท และคาดอัตรากำไรสุทธิจะเพิ่มขึ้นมาที่ 3% จากปีก่อน 2.96% อีกทั้งอัตรากำไรขั้นต้นที่จะเพิ่มขึ้นมาที่ 12% จากเดิม 11.6% เนื่องจากเป็นไปตามยอดขายปรับตัวดีขึ้น จากการขยายสาขามากขึ้น รวมถึงบริษัทฯมองว่าภาวะเศรษฐกิจจะดีกว่าปีก่อน แต่อาจจะยังไม่เห็นได้ชัดในช่วงครึ่งปีแรกนี้ หรืออาจจะยังคงชะลอตัวอยู่ โดยเชื่อว่าครึ่งปีหลังเป็นต้นไปจะเริ่มดีขึ้น และน่าจะมีส่วนช่วยให้กำลังซื้อปรับตัวดีขึ้น
นอกจากนี้บริษัทฯมองโอกาสขยายสาขาไปยังแนวชายแดนระหว่างไทย ที่ติดกับประเทศพม่า-ลาว ซึ่งยังอยู่ในขั้นตอนของการศึกษาหาแนวทาง โดยเบื้องต้นจะต้องมีการร่วมมือกันกับพันธมิตรคนไทยที่เข้าไปทำธุรกิจอยู่แล้ว อย่างไรก็ตามยังไม่สามารถเปิดเผยรายละเอียดได้ในขณะนี้ แต่น่าจะมีความชัดเจนได้เร็วๆนี้